**1553 / 2012.**

**ELŐTERJESZTÉS**

**Szombathely Megyei Jogú Város Közgyűlése 2012. november 29-i ülésére**

**Tájékoztató a SAVARIA Városfejlesztési Kft. veszteségeinek minimalizálása**

**érdekében tett intézkedésekről**

Szombathely Megyei Jogú Város Közgyűlése a 437/2012. (X.31.) Kgy. számú határozata 4. pontjában felkért arra, hogy – a Kft. 2012. november 30-ig történő kötelező fenntartására is figyelemmel – haladéktalanul gondoskodjak

- a Kft. további alkalmazottai munkaviszonyának közös megegyezéssel történő megszüntetéséről a munka törvénykönyvéről szóló 2012. évi I. törvénynek a rendes felmondás esetére rögzített feltételeivel,

- valamint a Kft-re nézve kötelezettségeket tartalmazó és a Kft. működése szempontjából nélkülözhető szerződéseknek a megszüntetéséről.

A Közgyűlés felkért továbbá arra is, hogy a fent hivatkozott pontban rögzített intézkedésekről, valamint a Kft-nek a munkaviszonyok megszüntetésével kapcsolatos kötelezettségek teljesítésére rendelkezésre álló pénzeszközeiről adjak tájékoztatást a Közgyűlés novemberi ülésén. A Közgyűlés egyúttal felkérte a polgármestert és a jegyzőt, hogy arra az esetre, ha a Kft. pénzeszközei és az önkormányzat által még ki nem fizetett támogatás összege nem fedezi a Kft. korábbi ügyvezetője és munkavállalói munkaviszonyának megszüntetésével járó kötelezettségeket, készítsék elő az önkormányzat költségvetési rendeletének módosítását a Közgyűlés következő ülésére a szükséges összegek fedezetének biztosítására.

A közgyűlési döntés végrehajtásával összefüggésben a jelen előterjesztés benyújtásáig tett intézkedésekről az alábbi tájékoztatást adom.

 A tulajdonosi akarat megismerését követő napon, 2012. november 10-én a társaság munkavállalói tájékoztatást kaptak a Közgyűlés fentiekben hivatkozott döntéséről, valamint egyeztetésre került sor 3 fő teljes és 2 fő részmunkaidőben, határozatlan időre kötött munkaszerződéssel foglalkoztatott alkalmazott munkaviszonya közös megegyezéssel történő megszüntetésének módjáról, lehetőségeiről. A több alkalommal lefolytatott személyes tárgyalásokat követően 2012. november 15. napjáig valamennyi munkavállalóval létrejött a munkaviszonyuk közös megegyezéssel történő megszüntetésére vonatkozó megállapodás, amely figyelemmel volt a Kft. 2012. november 30-ig terjedő fenntartási kötelezettségére, valamint a közgyűlési döntésben foglaltakra is.

A Közgyűlés határozatának megfelelően megvizsgáltam a Kft-re nézve kötelezettségeket tartalmazó és a Kft. működése szempontjából nélkülözhető szerződéseket. A korábbi ügyvezetés által már felmondott szerződéseken (újság előfizetés, ásványvíz szolgáltatás, fénymásoló karbantartás) kívül, a Vodafone Zrt-vel mobiltelefon szolgáltatásra megkötött előfizetői szerződés, valamint foglalkozás egészségügyi szolgáltatás ellátására vonatkozó szerződés felmondására kerülhet sor a munkaviszonyok megszűnését és az eszközök leadását követően.

Az irodagép bérleti szerződés (nyomtató-fénymásoló) határozott időtartamra, 2012. december 31. napjáig terjedő időre köttetett, annak felmondására nincs lehetőség, azonban mivel az eszköz bérleti díja teljes mértékben használatfüggő, így a szerződés megszűnéséig annak birtokban tartása – amennyiben azt senki sem használja – többletköltséget nem jelent.

A kötelezően előírt könyvvizsgálói feladatokat határozott idejű szerződés keretében – a Közgyűlés döntésének megfelelően – a KÖSZ Kft. látja el. A társaság képviselőjével tárgyalást kezdeményeztem a könyvvizsgálati díj feladatarányos csökkentése és a szerződés ilyen irányú módosítása érdekében.

A Kft. könyvelési, számviteli- és gazdasági tanácsadási feladatainak ellátását vállalkozási szerződés keretében egyéni vállalkozó végzi, az általa telepített könyvelőprogram közbeiktatásával. A szerződése határozatlan időre szól, azt bármelyik fél a bejelentést követő hó 30. napjára felmondhatja. Ez azt jelenti, hogy – a szerződés felmondása esetén is – a Kft. ez évi teljes könyvelését a vállalkozó végzi el. Erre tekintettel – a szerződésben rögzített lehetőséget kihasználva – célszerűnek ítélem, hogy nettó 25.000,- Ft összegű díj fejében a vállalkozó készítse el a társaság éves beszámolóját és mérlegét is. Ebből következően a vállalkozási szerződés megszüntetésére, a felmondás helyett, a fenti tartalmú közös megegyezés jelenti a megoldást. Erről a tárgyalások folyamatban vannak.

A társaság jelenlegi székhelyéül szolgáló Szombathely, Fő tér 23-2. szám alatti ingatlan önkormányzati tulajdonban van, melynek kezelését a SZOVA Zrt. látja el. Az ingatlan emeletén elhelyezkedő 95 m2 alapterületű helyiségre a Kft-t 2015. június 15. napjáig terjedően ingyenes használati jog illeti meg. A határozott idejű használatba-adási megállapodás megszüntetésére a felek erre vonatkozó egyezsége szükséges. Az irodákban tárolt iratanyag és bútorzat terjedelmére tekintettel, azok megfelelő helyszínen történő tárolásának biztosításáig nem javasolom a megállapodás megszüntetését. Az iroda üresen állása nem jár számottevő költséggel, a helyiség ismételt hasznosítására, bérbeadására, kereslet hiányában a tulajdonosnak nincs sok esélye, így járulékos bevételkieséssel sem kell számolnia.

A Kft. nevére szóló közüzemi szolgáltatási szerződés van hatályban az E-on Energiaszolgáltató Kft-vel, a GDF SUEZ Energia Magyarország Zrt-vel, valamint a SZOVA Zrt-vel. Az előző bekezdésben részletezett okok miatt a közüzemi szolgáltatási szerződések felmondását sem javasolom, mivel a közműellátást az átmeneti időszakban is biztosítani szükséges. Nem rendszeres használat esetén költséget csupán a közmű alapdíjak jelentenek.

A gazdasági vezető – könyvvizsgálói ellenőrzés mellett –, előzetes kalkulációt készített a társaság 2012. évben várható pénzügyi és gazdasági eredményéről, továbbá elkészült a 2012. november-december hóra vonatkozó pénzügyi terv is. A terv alapjául a 2012. október 31-ig rendelkezésre álló könyvelési adatok, valamint a tervkészítés napjáig rendelkezésre álló információk szolgáltak.

Eszerint a társaság várható működési kiadása összesen 9.648 eFt, mely összeg a november-december hónapra várható anyagköltség (rezsi, irodaszer), igénybe vett szolgáltatások (posta, telefon, internet, használati díj, könyvvizsgálat, könyvelő, jogi díjak, IVS II. szakmai szolgáltatás), egyéb szolgáltatások költségei (bankköltség, hatósági díjak), valamint a bérköltség, egyéb személyi jellegű kifizetések és azok járulékaiból áll. Egyéb ráfordítások között a várható adók (1.964 e Ft), és a tulajdonostól kapott tagi kölcsön kamata (1.500 e Ft) szerepel. Így a várhatóan felmerülő összes költség 13.127 e Ft.

A kiadások tervezésénél figyelemmel kell lenni arra, hogy 2012. december 31-én jár le a 10.031 eFt összegű tagi kölcsön visszafizetésének határideje. Ezzel a tétellel is számolva a Kft-t, 2012. december 31-ig, várhatóan 23.158 eFt. összegű kiadás terheli.

A működési kiadások pénzügyi fedezetét a bankszámlán 2012. november 13-án rendelkezésre álló 7.510 eFt, a december hó végéig várható 3.739 eFt bevétel, valamint Szombathely Megyei Jogú Város Önkormányzatától érkező 5.500 eFt támogatás jelenti. A várható bevétel, a rendelkezésre álló pénzeszközzel együtt 16.749 eFt. **A bevétel-kiadás egyenlege /forráshiány/ tehát: -6.409 eFt.** A tagi kölcsön visszafizetésével tehát, **a fennálló kötelezettségek teljesítéséhez tulajdonosi támogatás szükséges.**

**A tulajdonos azonban dönthet úgy is, hogy a tagi-kölcsön** szerződés ismételt módosításával a kölcsön **visszafizetésének** határidejét megváltoztatja és annak **teljesítésére későbbi határidőt tűz.** **Ebben az esetben** – amennyiben a fent tervezett bevételek határidőre befolynak – a Kft. működési költségein és az ismert kötelezettségeinek teljesítésén felül ez évben 3.622 eFt áll rendelkezésére, amely azt jelenti, hogy jelenleg **a Kft.** finanszírozása **nem igényel többlettámogatást.** Ez az összeg azonban még változhat, mivel az IVS II. projekttel kapcsolatban alvállalkozói szerződés van hatályban az oladi kilátó tervezése kapcsán, melynek elszámolása jelenleg nem tisztázott. A pénzügyi tervben az 1.080 eFt összegű kötelezettségvállalás rögzítésre került, azonban e tételnek bevételi forrása, annak bizonytalansága miatt nem került betervezésre.

**Az előzőekben leírtak alapján a tagi kölcsön ügyében tulajdonosi döntés meghozatalára van szükség.**

“*Szombathely Megyei Jogú Város belvárosának funkcióbővítő megújítása*” című pályázathoz kapcsolódó jelenleg hatályos támogatási szerződés szerint a projekt fizikai megvalósításának ideje 2012. november 25., az utolsó kifizetési igénylés benyújtásának határideje a szerződésszerű teljesítést követő 90. nap./2013február 25./

A támogatási szerződés 7. sz. melléklete – *pénzügyi elszámolás részletes szabályai* – rögzíti a záró kifizetési igénylés keretében benyújtandó dokumentumok körét, mely szerint a záró kifizetési igénylés során nyújtható be az összes – korábban elszámolásra még be nem adott, de a projekt megvalósításához kapcsolódó – számla mind a főkedvezményezett, mind pedig a konzorciumi partnerek esetében is, valamint kötelező mellékletként csatolandó a projekt megvalósításának előrehaladásáról szóló zárójelentés. További kötelezettség, hogy a beruházások esetében a projekt befejezését követően 5 évig a kedvezményezettnek projekt fenntartási jelentésben kell beszámolni a szerződés teljesüléséről, a projekt működtetése során tervezett és az elért számszerűsíthető eredményekről.

Amennyiben a kedvezményezett a fent résztelezett jelentéstételi kötelezettséget – záró kifizetési kérelem, zárójelentés, fenntartási jelentés – nem teljesíti határidőben illetve a projekt-beszámolót nem a megfelelő formában vagy nem a megfelelő információkkal és melléklettel nyújtja be, késedelmi kötbért köteles fizetni, melynek napi mértéke a kötbér alapját képező támogatás 10%-ának 1/365-öd része. /hozzávetőlegesen napi 250.000 Ft/

A 437/2012. (VI.21.) Kgy.sz. határozat alapján a fenti feladatok ellátását a SZOVA Zrt. saját apparátusával lenne köteles biztosítani. A SZOVA Zrt. kész ellátni a rábízott feladatokat, különös figyelemmel az utólagos projektmonitoring tevékenységre, azonban a Támogatási szerződésben rögzített projekt megvalósításának előrehaladásáról szóló zárójelentés, azaz a projekt végső elszámolásának határidőben történő elkészítése jelentős többletterhet ró a SZOVA Zrt. azon szakembereire, akik a projekt megvalósításában a teljesség szintjén mindezidáig csekély szerepet vállalhattak, hisz az adatok a teljeskörű projektmenedzsment feladatok ellátására kizárólagosan létrehozott Kft. munkatársai birtokában voltak. A közgyűlési döntés megismerésétől számított rövid időszakban nem volt lehetőség az adatok teljes körének átvizsgálására, miként arra sincs biztosíték, hogy a munkaviszonyok megszűnéséig felelősséggel ez megtörténhet. Az Európai Unió támogatásával megvalósuló beruházásokkal kapcsolatosan megkövetelt, mind horizontálisan, mind pedig vertikálisan sokrétű és teljességre törekvő dokumentációs kötelezettségen alapuló adatszolgáltatás elengedhetetlen feltétele a projekt valamennyi belső folyamatának, a tényleges projektdokumentáció(k)nak mélyreható ismerete. Az IVS projekt megvalósítási mátrixában szereplő valamennyi beruházási elem, az egyes elemekhez kapcsolódó dokumentáció ismerete a projekt záró – elszámolási – szakaszában lényegesen nagyobb mértékben valószínűsíti a teljeskörűen pontos elszámolást, mint a projektben ebből a szempontból külső partnerként tevékenységet végző szakemberek bevonásával történő projektzárás. Javasolom mindezt egyebek mellett egyrészt azon szempontból is, hogy a támogatási szerződésben foglalt és a projektzáráshoz kapcsolódó kötelezettségek hibás vagy nem határidőben történő teljesítése adott esetben a támogatásból még igénybe nem vett összeg kifizetésének késedelmével, kötbérfizetési kötelezettséggel járhat, másrészt pedig az elsietett átadásból következően felmerülhető információhiány adott esetben a támogatás részbeni vagy egészbeni megvonásával járó szankció alkalmazására is vezethet az ellenőrzésre feljogosított szervezetek részéről.

A fentiekben írtak alapján a sikeres projektzárás érdekében javasolom a T. Közgyűlésnek, hogy adjon engedélyt a projektet megfelelő mélységben ismerő személyek projektzárásig történő továbbfoglalkoztatására. Határozott véleményem szerint **mind a fő Kedvezményezett, mind pedig a konzorciumi partnerek kiemelt érdeke, hogy a projektzárás a támogatási szerződésben rögzítettek szerint, szabályosan történjen,** amelyet **a projektzárással kapcsolatos feladatokat 1 fő projektvezető teljes munkaidőben és 1 fő projektasszisztens részmunkaidőben történő továbbfoglalkoztatásával kielégítő szakmai színvonalon meg lehet oldani**, mindemellett a személyi állomány abban az esetben, ha valamely tevékenység befejező határidejének betartása veszélybe kerülne – a 437/2012. (X.31.) Kgy. számú határozata értelmében – kiegészülhet a SZOVA Zrt. szakembereivel.

A fentiekben írtakra is tekintettel kérem a Tisztelt Tulajdonost, hogy javaslatomat mérlegelni és elfogadni szíveskedjen.

Összefoglalva tehát javasolom a 437/2012. (X.31.) Kgy. számú határozat alábbiak szerinti módosítását:

1. A Közgyűlés hozzon döntést a Savaria Városfejlesztési Kft-nek nyújtott tagi kölcsönszerződés lejáratának meghosszabbításáról.
2. A Közgyűlés hozzon döntést 1 fő projektvezető teljes munkaidőben, valamint 1 fő projektasszisztens (napi 4 órás) részmunkaidőben és a projekt lezárásáig történő továbbfoglalkoztatásáról.

Kérem a T. Közgyűlést, hogy a jelen tájékoztatásomat elfogadni és a szükséges döntéseket meghozni szíveskedjen.

Szombathely, 2012. november 21.

 **/: Szijártó Győző :/**

 **ügyvezető**